Nu er valgplakaterne oppe, men det er langt fra alle, der får lov til at hænge i fred.

- Det er ærgerligt, at der er mennesker, der gider lægge en dæmper på festen og give deres mening tilkende på den måde. Sådan beskriver Casper Søe Larsen, spidskandidat for Liberal Alliance i Thisted Kommune, den følelse, han sidder med, efter at flere af hans valgplakater er blevet udsat for hærværk. En ukendt gerningsmand har klippet de strips, som holdte valgplakaterne fast på lygtepælene over. - Et vidne har set en person køre på en cykel med en saks. Det kan ikke være stormen, for det er sket efterfølgende, og man kan se, at de er klippet over, for det er et helt clean cut, fortæller politikeren. Har flere plakater på lager Det er ikke kun Casper Søe Larsen, der har oplevet hærværk mod sine valgplakater. Også Anna Marie Brix, der stiller op for borgerlisten Struer – Thyholms Fremtid, har oplevet at miste omkring 20 plakater. Hun er ved at finde en løsning for, hvordan plakaterne skal erstattes. - Jeg skal finde ud af, om jeg skal bestille flere plakater med betaling fra egen lomme. Men det er jo ikke sikkert, det kan svare sig, hvis de alligevel bare bliver pillet ned, fortæller hun til TV MIDTVEST. Det problem står Casper Søe Larsen dog ikke med. - Vi har masser af plakater på lager, så vi kører bare afsted igen, fortæller han. Han fortæller, at han ikke ved, hvem der forsøgt at fjerne hans plakater, men at det heller ikke er noget, der bekymrer ham. - Det kan da godt være, at folk har et horn i siden på mig, men når man vælger at stille op, må man forvente at nogen har en holdning til en. Men jeg ser det ikke som et personligt angreb, forklarer han.